Kroonprins praat eerste keer oor vrou se siekteKroonprinses Mette-Marit van Noorweë ly aan ’n ongeneeslike longkwaal. Foto: Wikipedia Die troonopvolger van Noorweë, kroonprins Haakon (45), het vir die eerste keer openlik gepraat oor die chroniese longsiekte wat by sy vrou, prinses Mette-Marit, gediagnoseer is. Die 45-jarige toekomstige koningin van die Skandinawiese land het ŉ ongewone soort longfibrose, ŉ aandoening waarby littekenweefsel in die longe ontstaan, berig Algemeen Dagblad, Nederland se naasgrootste daaglikse koerant. “Ek dink die meeste dinge is wel reeds gesê, maar dit is duidelik dat dit iets is waardeur ons saam moet gaan,” het Haakon tydens ŉ openbare optrede gesê, en bygevoeg hy waardeer die Noorse volk se steun, wat deurentyd met haar meeleef. Die kroonprinses ly reeds geruime tyd aan die siekte, maar die nuus is bekend gemaak omdat die aandoening nou so ŉ uitwerking op haar daaglikse lewe het dat sy nie langer al haar ampspligte kan nakom nie. Sy word behandel in die universiteitskliniek van die Rykshospitaal in die Noorse hoofstad, Oslo. “Ek sukkel met ŉ suurstofgebrek, hoes en asemnood,” het die prinses onlangs gesê. “Ek het al enkele jare lank gesondheidsprobleme en nou weet ons wat die oorsaak is.” Die Noorse hof het gerugte ontken dat die prinses op ŉ waglys vir ŉ longoorplanting en terminaal is. Mette-Marit is in 2001 met Haakon getroud toe sy reeds ŉ seun, Marius (nou 21), uit ŉ vorige huwelik gehad het. Sy en die kroonprins het twee kinders, Ingrid (14) en Sverre (12).